b'\n_START_ARTICLE_\nAvano dinastija\n_START_SECTION_\nAvanas\n_START_PARAGRAPH_\nPagal pavadinim\xc4\x85, dinastija tur\xc4\x97jo b\xc5\xabti kilusi i\xc5\xa1 Avano (Awan) miesto (ar regiono), kuris minimas tuometiniuose \xc5\xa1altiniuose, ta\xc4\x8diau jo vieta neidentifikuota. Kai kurie mokslininkai sieja Avan\xc4\x85 su kitu Elamo miestu, An\xc5\xa1anu, kuris buvo Zagroso auk\xc5\xa1tumose. \xc5\xa0i prielaida remiasi tuo, kad Avanas yra minimas senesniuose \xc5\xa1altiniuose, o An\xc5\xa1ano min\xc4\x97jimas prasideda tada, kai nebeminimas Avanas. Kiti mokslininkai laikosi hipotez\xc4\x97s, kad Avanas buvo netoli S\xc5\xabz\xc5\xb3, dabartinio Dezfulio regione. Galiausiai dalis mokslinink\xc5\xb3 (pvz., Vallat) mano, kad Avanas gal\xc4\x97jo b\xc5\xabti kalnuotoje Zagroso kaln\xc5\xb3 dalyje. Kartais jis siejamas su Godin Tep\xc4\x97s archeologine vietove (netoli dab. Kangavaro miesto).\n_START_SECTION_\nIstorija\n_START_PARAGRAPH_\nNors dinastijos karali\xc5\xb3 s\xc4\x85ra\xc5\xa1as yra i\xc5\xa1lik\xc4\x99s, apie dinastijos valdym\xc4\x85 \xc5\xbeinoma labai nedaug. Archeologiniai kasin\xc4\x97jimai rodo, kad tuo metu Elamas aktyviai prekiavo su gretimu \xc5\xa0umeru, parduodamas ten viln\xc4\x85, galvijus, vergus ir sidabr\xc4\x85. Atrodo, tuo metu elamitai jau mok\xc4\x97jo gaminti bronz\xc4\x85, kuri\xc4\x85 irgi i\xc5\xa1ve\xc5\xbedavo \xc4\xaf \xc5\xa0umer\xc4\x85. Elamas buvo pakankamai galingas, kad puldin\xc4\x97t\xc5\xb3 \xc5\xa1umer\xc5\xb3 miestus. Elamit\xc5\xb3 puldin\xc4\x97jimai u\xc5\xbefiksuoti Ki\xc5\xa1o, Laga\xc5\xa1o miestuose._NEWLINE_XXIII a. pr. m. e. Akado karalius Sargonas Didysis minimas nugal\xc4\x97j\xc4\x99s Elamo karali\xc5\xb3 "Luh-i\xc5\xa1an\xc4\x85, Hi\xc5\xa1ipra\xc5\xa1inio s\xc5\xabn\xc5\xb3". Luhi\xc5\xa1\xc5\xa1anas yra karali\xc5\xb3 s\xc4\x85ra\xc5\xa1e minimas kaip 8-asis dinastijos karalius. Sargono s\xc5\xabnus Rimu\xc5\xa1as sutriu\xc5\xa1kino jungtines Elamo ir Marha\xc5\xa1i paj\xc4\x97gas, vadovaujamas Sidgau. Tuometinis Elamo karalius minimas kaip Emahsinis, ta\xc4\x8diau jo karali\xc5\xb3 s\xc4\x85ra\xc5\xa1e n\xc4\x97ra._NEWLINE_Po Rimu\xc5\xa1o u\xc5\xbekariavimo Elamas tapo Akado vasalu. Greta valdan\xc4\x8dios vietin\xc4\x97s dinastijos (kurios valdovai grei\xc4\x8diausiai rezidavo Avane), \xc4\x8dia buvo skiriami Akado vietininkai (kurie rezidavo patogiau i\xc5\xa1 Akado kontroliuojamuose S\xc5\xabzuose). Atrodo, elamitai niekada nesusitaik\xc4\x97 su akad\xc5\xb3 vald\xc5\xbeia ir buvo vienas neramiausi\xc5\xb3 region\xc5\xb3 imperijoje. _NEWLINE_Savo vir\xc5\xa1\xc5\xabn\xc4\x97s Avano dinastija pasiek\xc4\x97 nusilpus Akadui, apie 2240 m. pr. m. e. Vietininkas S\xc5\xabzuose Kutik-In\xc5\xa1u\xc5\xa1inakas (ar Puzur-In\xc5\xa1u\xc5\xa1inakas) paskelb\xc4\x97 nepriklausomyb\xc4\x99. Jis nugal\xc4\x97jo stiprius Kima\xc5\xa1o ir Hurtumo miest\xc5\xb3 valdovus, grei\xc4\x8diausiai u\xc5\xbe\xc4\x97m\xc4\x97 sostin\xc4\x99 Avan\xc4\x85. Ta\xc4\x8diau jis liko valdyti S\xc5\xabzuose ir juos i\xc5\xa1puo\xc5\xa1\xc4\x97 naujomis \xc5\xa1ventyklomis bei statiniais. Nuo tada S\xc5\xabzai i\xc5\xa1 esm\xc4\x97s tapo svarbiausiu Elamo miestu._NEWLINE_Pasibaigus Kutik-In\xc5\xa1u\xc5\xa1inako valdymui, Elamo karalyst\xc4\x99 grei\xc4\x8diausiai nusiaub\xc4\x97 gutijai, kurie nutrauk\xc4\x97 dinastij\xc4\x85. Netrukus Elame i\xc5\xa1kilo \xc5\xa0ima\xc5\xa1kio dinastija.'